Järgmisel neljapäeval, 6. augustil esineb Viljandi baptisti kirikus üks maailma tuntumaid eufooniumimängijaid, Suurbritannia muusik Steven Mead. Tema ansamblikaaslane on Viljandist pärit Farištamo Eller.
Paljudele tundmatu instrumendi eufooniumi nimetus on tulnud kreekakeelsest sõnast «kaunikõlaline». Pill näeb välja nagu väike tuuba, aga kõlab oktaav kõrgemalt – kui võrrelda lauljaga, siis baritoni hääle ulatuses. See ei ole eriti vana muusikariist, esimesed mudelid valmistati 1874. aastal Inglismaal.